Johan Daniel Berlin

Johan Daniel Berlin (født 12. mai 1714 i Memel i Øst-Preussen i kongedømmet Preussen; død 4. november 1787 i Trondhjem) var en tyskfødt komponist, organist og bymusikant som virket i Trondhjem. Ut over disse stillingene var Johan Daniel Berlin overbranndirektør i Trondhjem, vannverksinspektør, arkitekt og karttegner. Hans sønn Johan Henrich Berlin (1741–1807) ble også komponist og organist.

 Liv og virke 
Bakgrunn
Johan Daniel Berlin studerte tidlig orgelspill hos sin far, Heinrich Berlin. Han reiste til København i 1730, og studerte de neste syv årene hos bymusikeren Andreas Berg. 
Virke i Trondhjem
Fra 25. oktober 1737 til 1767 var han bymusikant i Trondhjem, med enerett på å ivareta musikkoppgaver i både privat og offentlig regi. Berlin var også organist i Nidarosdomen (1741–1787) og Vår Frue kirke (1752–1761).

Berlin komponerte en hel del, men bare tre symfonier, en fiolinkonsert og noen småstykker for cembalo er bevart.

I 1744 utga han den første nordiske lærebok i musikk, Musicaliske Elementer, som samtidig er den første av sin art på et nordisk språk. Boken bygger i noen grad på tyske forbilder, men er allikevel personlig preget og tilpasset lokale forhold.

I 1765 kom en avhandling på latin og i tysk oversettelse i 1767. Oversatt etter den tyske tittelen blir tittelen Lærebok i tonometri, eller hvordan en gjennom logaritmiske beregninger kan komme fram til den såkalte likesvevende temperatur; med vedlegg: Undervisning i monokord (Monochordum), oppfunnet av meg i 1753. Disse skriftene ble utgitt på nytt i 1976 av Bjarne Kortsen.

Hans talent rakte langt videre enn musikken. Han var autodidakt i matematikk, fysik og tegning og i tillegg utstyrt med praktisk og teknisk innsikt. Hans foretaksomhet var meget stor, preget av nytenkning og oppfinnerlyst, og han var opphavsmann til en rekke små og store oppfinnelser, alle gjort innenfor områder som kunne forbedre og lette det praktiske liv. Som følge av denne foretaksomhet ble han i 1760 medlem av Det Kongelige Norske Videnskabers Selskab, som var dannet samme år i Trondhjem. I dette forum foreviste han mange av sine oppfinnelser, som også av og til ble solgt på selskabets auksjoner. Blant hans oppfinnelser var en luftpumpe og et mannskapsbesparende treskeverk. I årene 1762–1771 organiserte han meteorologiske observasjoner for publisering i «Det Kongelige Norske Videnskabers Selskabs Skrifter ».  Også musikkinstrumenter oppfant og bygde han: i 1746 et cembalo da gamba verticale,En viola da gamba med klaviatur i 1751 et klaver med pedal og i 1752 et Monochordon Unicum.Et monochord til bruk for temperert stemning, omtalt i ovennevnte skrift «Anleitung zur Tonometrie, oder Wie man durch Hülfe der logarithmischen Rechnung nach der geometrischen Progressionsrechnung die so genannte gleichschwebende musikalische Temperatur leicht und bald ausrechnen kann» Han oprettede den første vørstasjon i Norge i 1761, hvor han foretok systematiske målinger av temperatur og lufttrykk. I 1763 ble han utnevnt som overbrannmester og i 1778 som vanninspektør ved det nyåpnede vannverk som han havde ført tilsyn med under oppførelsen.Musikkmanuskriptene etter Johan Daniel Berlin og Johan Henrik Berlin  .

 Musikalske verker 
I 1977 utgav Bjarne Kortsen (red.) The Collected Works of Johan Daniel Berlin.
 Verk for cembalo:
 Sonatine i d-moll
 Allegro
 Aria
menuetter nr. 15, nr. 18, nr. 40, nr. 45, nr. 48, nr. 49
 Orkesterverk
 Sinfonia nr. 1. 
 Sinfonia nr. 2. 
 Sinfonia nr. 3.
 Fiolinkonsert i A-dur.
 Sinfonia for zink og strykere i D-dur

Skriftlige verker 
Musikalske Elementer eller Anledning til Forstand paa de første Ting udi Musiquen (Trondhjem, 1744)
Specification over alle Tronhiems Byes publique Sprøiter med alt deres tilhørende (Trondhjem, 1764)
Observationer af Barometro, Thermometro, Vinden og Væiret for 1762 i Tronhiem (DKNVS Skr., bd. 2, København 1763)
Anledning til Tonemetrien, (DKNVS Skr., bd. 3, København 1765, s. 515–570, tysk utgave Anleitung zur Tonometrie, København/Leipzig 1767)
Forsøg til en Tærske-Maskine (DKNVS Skr. 1784, s. 389–410)

 Referanser 

 Litteratur 
 Johan Daniel Berlin: The Collected Works of Johan Daniel Berlin, red. Bjarne Kortsen. Bergen: editio norvegica 1977.
 Bjarne Kortsen: The music of Johan Daniel Berlin. Bergen: editio norvegica 1984.
 Kari Michelsen og Per Fridtjov Bonsaksen (red.) (1987): Johan Daniel Berlin, 1714–1787. Universalgeniet i Trondheim, Trondheim: Strindheim trykkeriets forlag 1987 ISBN 82-90551-43-6, ISBN 99-0141627-2, (Ringve Museums skrifter 4).
 Karl Dahlback: Rokokkomusikk i trøndersk miljø. Johan Henrich Berlin (1741–1807). I Norsk musikkgranskning. Årbok. 1954–1955 (1956),  ZDB-ID 401397-9 s. 137-274.
Christopher Hogwood: «The Copenhagen Connection», i Fund og Forskning, bind 46 (2007), ss. 105-143.

 Eksterne lenker 

 Christopher Hogwood: The Copenhagen Connection
 J. D. Berlin i Dansk biografisk Lexikon


Kategori:Norske organister
Kategori:Norske komponister
Kategori:Norske arkitekter
Kategori:Tyske organister
Kategori:Tyske komponister
Kategori:Tyske arkitekter
Kategori:Norske meteorologer
Kategori:Personer fra Klaipeda